Laurusija
Laurusija arba Euramerika, Olredija – senovinis kontinentas, susidaręs apytikriai prieš 425–420 mln. m. silūro periodu, baigiantis kaledoninei kalnodarai. Laurusija susiformavo, susidūrus Baltikos, Avalonijos ir Laurentijos kontinentams, sukdamiesi prieš laikrodžio rodyklę, jie slinko pietų link. Kontinentas buvo netoliese pusiaujo. Baigiantis karbono periodui, Laurusija susidūrė su Gondvana (tuo metu vyko hercininė kalnodara), o perme – su Siberija; vėlyvajame paleozojuje įėjo į Pangėjos superžemyną.